題余仲祥松齋
作者：裘萬頃
朝代：宋

paragraphs: 芳妍桃李場，紛趨欻成蹊。
長松坐偃蹇，遂爾不見知。
平生異時人，不與俗轉移。
蕭然塵埃中，擅此丘壑奇。
窗空境逾清，四壁風來吹。
抱琴揖蒼髯，喜氣掀兩眉。
臭味既與同，相親不相違。
直期閲歲寒，可但忘朝饑。
斯正如乃翁，過處更過之。
直比千丈幹，歷落不受羈。
只恐大厦成，梁棟各有施。
出處初何心，山靈勿疑渠。